Бобоҷалоли Мутриб

Бобоҷалол (), Бобоҷалоли Мутриб (?, Ҳирот — 1527, ҳамон ҷо) — сароянда, навозанда ва зарофатгӯю ширинкори форс-тоҷик.

 Зиндагинома 
Бобоҷалоли Мутриб аз хурдсолӣ ба сурудхонию сознавозӣ рағбат пайдо карда, назарияву амалияи илми мусиқиро аз Устод Шодӣ ва Ғулом Шодӣ омӯхтааст ва сабки онҳоро пайравӣ кардааст. Бобоҷалоли Мутриб ҳофизаи хубу қавӣ дошта, соҳиби табъи баланд будааст ва бо латифаҳову мутоиботи рангин ҳокимону амалдорони он даврро ҳаҷв кардааст. Инчунин ӯ ашхоси бефазилату худсито, шоиртарошу ҳунарфурӯшро мазаммат намуда, ба ин васила бисёр нуқсонҳои ҷамъиятию ашхоси ҷудогонаро ифшо сохтааст. Дар иҷрои қисм, шохаҳои созию овозии мақомҳо («Нақш», «Савт», «Пешрав», «Рехта», «Қавл») маҳорати хосса доштааст. Бобоҷалоли Мутриб дар санъати найрангбозию лухтакбозӣ низ назир надоштааст. Мусиқӣ ва сурудҳои саҳначаҳои ҳаҷвияш дар Ҳироту Бухоро ва Самарқанд маъмул будаанд.

 Эзоҳ 

 Адабиёт 

 Дарвешалии Чангӣ. Рисолаи мусиқӣ. Р: 468-1. ШИ АИ Ӯзбекистон;
 Энциклопедияи адабиёт ва санъати тоҷик. Ҷ. 1. Д., 1988;
 Раҷабов А. Мусиқии тоҷикон ва анъанаҳои таърихи он дар асрҳои 16-17. Д., 2007;
 Донишномаи Шашмақом. Д., 2009.